Sangeres, oud ANC-LP: ‘Sokkerbaas het my verkrag’Jennifer Ferguson (Foto: Facebook) Jennifer Ferguson, sangeres en voormalige ANC-LP wat tans in Swede woon, het Donderdag onthul dat ŉ voormalige sokkerbaas haar glo verkrag het. Ferguson het dié bewerings Donderdagoggend in ŉ onderhoud met Talk Radio 702 gemaak. Sy het die naam van die voormalige sokkerbaas tydens dié onderhoud en in ŉ inskrywing op sosiale media genoem. Die sangeres het die gesê die voorval het 24 jaar gelede in ŉ hotel in Port-Elizabeth plaasgevind. Sy het dié inligting aan die lig gebring nadat sy haar stem by die #MeToo-veldtog gevoeg het. Dié internasionale veldtog is Sondag deur die Amerikaanse aktrise Alyssa Milano begin. Milano het ŉ inskrywing op sosiale media gemaak wat voorstel dat mense wat al ŉ slagoffer van seksuele teistering of -aanranding was, ŉ inskrywing met die woorde “me too” moet maak om bewusmaking van dié probleem en die omvang daarvan te bewerkstellig. “Ek is waarskynlik nie die enigste vrou wat deur die man verkrag is nie. Ek is opreg jammer dat ek nie in staat was om dit aan te meld toe dit gebeur het nie en ek vra uit my hart om verskoning vir elke vrou of jong meisie wat onder dié man moes gely het as gevolg van my deelname in die sameswering van stilte [rondom dié kwessie],” het sy in ŉ blog-inskrywing laat hoor. “Dit is nie my doel om die skuldige te ‘straf’ nie, maar om die waarheid aan die lig te bring, wat as gevolg van skaamte in die duister gebly het. Ek was nog altyd ŉ onverskrokke aktivis in die politieke sfeer. [Ek het] vir baie jare met kindermishandeling gewerk. Ek is só geseënd in my lewe, maar steeds is ek tot swye gedwing as gevolg van my skaamte. Ek het nie die innerlike krag gehad om dit openbaar te maak nie. Ek was persoonlik geïntimideer. Wat van die baie vroue, kinders en mense wat geen middele tot hul beskikking het om verkragting te hanteer nie?” Die voormalige sokkerbaas ter sprake het ŉ prominente rol gespeel in Suid-Afrika se Fifa-wêreldbeker-aanbieding in 2010. Die man het nog nie gereageer op die bewerings nie en was ook nie beskikbaar vir kommentaar nie.